Twee dwelmlaboratoriums, miljoene se dwelms gevindArgieffoto: https://pixabay.com Die Valke se narkotika-buro (Saneb) het die afgelope naweek verskeie wonings deursoek en op twee versteekte dwelmvervaardigingslaboratoriums afgekom. Kapt. Ndivhuwo Mulamu, woordvoerder van die Valke, het gesê daar is op CAT en dagga beslag gelê. “Vyf mense tussen 32 en 42 is in hegtenis geneem en sal Maandag in die Kempton Park- en Midrand-landdroshowe verskyn,” het Mulamu gesê. Volgens Mulamu het die Valke ŉ huis in die Avalon-leefstyllandgoed in Norkem-park deursoek en op ŉ versteekte vervaardigingslaboratorium en CAT ter waarde van R3 miljoen afgekom. “Daar is vervolgens nog ŉ huis in die Santavo-landgoed in Glen Marais deursoek en nog CAT ter waarde van R20 000 is daar aangetref,” het Mulamu gesê. In ŉ onverwante voorval het Saneb ŉ paartjie in Randfontein in hegtenis geneem vir die smous van dagga. “Verdere ondersoek het hulle na ŉ huis in Carlswald in Midrand geneem waar hulle op ŉ daggaplantasie en gedroogde dagga ter waarde van R300 000 afgekom het,” het Mulamu gesê.